Ο Πρόεδρος Ομπάμα καταδικάζει την βίαιη συμπεριφορά του καθεστώτος της Λιβύης
και δηλώνει ότι εξετάζει "κατάλογο επιλογών" για την αντιμετώπιση της κρίσης
Ο Πρόεδρος Ομπάμα δηλώνει ότι η βίαιη καταστολή αντικυβερνητικών διαδηλώσεων στη Λιβύη παραβιάζει τις διεθνείς νόρμες και γι’ αυτό έχει ζητήσει απ’ τους συμβούλους για θέματα εθνικής ασφάλειας να ετοιμάσουν «πλήρη κατάλογο επιλογών» για την αντιμετώπιση της κρίσης. Σε δηλώσεις του απ’ το Λευκό Οίκο τη Τετάρτη το απόγευμα, ο κ. Ομπάμα επεσήμανε ότι «οι χώρες του κόσμου θα πρέπει να μιλούν με μια φωνή» για την βίαιη αντίδραση πολιτοφυλάκων και υποστηρικτών του Μοαμάρ Γκαντάφι σε βάρος απλών πολιτών στη Λιβύη. Στα πρώτα αυτά σχόλια του για την κρίση στη Λιβύη, ο Αμερικανός Πρόεδρος χαρακτήρισε την αιματοχυσία «ασύλληπτη και απαράδεκτη» και τόνισε ότι τα ανθρώπινα δικαιώματα είναι μη διαπραγματεύσιμα και «πρέπει να γίνονται σεβαστά». Ο κ. Ομπάμα πρόσθεσε ότι αποστέλλει την Υπουργό Εξωτερικών, Χίλαρι Κλίντον, στη Γενεύη για συνομιλίες που στοχεύουν να δώσουν τέλος στις βιαιότητες στη Λιβύη. Νωρίτερα η κ. Κλίντον είχε δηλώσει ότι οι ΗΠΑ συνεργάζονται στενά με τους υπόλοιπους συμμάχους τους για να στείλουν ένα ξεκάθαρο μήνυμα στη κυβέρνηση της Λιβύης ότι η βία είναι απαράδεκτη και ότι το καθεστώς του Μοαμάρ Γκαντάφι θα βρεθεί υπόλογο για τις πράξεις του. Η Υπουργός Εξωτερικών επεσήμανε επίσης ότι η κύρια ανησυχία της Ουάσιγκτον κατ’ αρχήν είναι η ασφάλεια των Αμερικανών πολιτών και παρουσίασε τα μέτρα που έχουν ληφθεί για να συμβάλουν στην απομάκρυνση τους από τη Λιβύη. Παράλληλα, ο εκπρόσωπος του Στέητ Ντηπάρτμεντ, Φίλιπ Κράουλι, δήλωσε ότι οι ΗΠΑ εξετάζουν διάφορες επιλογές για την λήψη μέτρων κατά της Λιβύης, μεταξύ των οποίων είναι οι διμερής ή διεθνείς κυρώσεις. Όπως τόνισε είναι σημαντικό οποιαδήποτε κίνηση κάνουν οι ΗΠΑ να έχει την έγκριση της διεθνούς κοινότητας. Η ΕΕ έχει ήδη αποφασίσει να επιβάλει κυρώσεις κατά της Λιβύης. Τέτοια μέτρα περιλαμβάνουν απαγόρευση στην έκδοση βίζας και το πάγωμα τραπεζικών λογαριασμών.